Id-Deċiżjoni tal-Kummissjoni
tal-21 ta' Marzu 2000
dwar ekwivalenzi bejn ċerti kategoriji ta' liċenzji tas-sewqan
(innotifikata permezz tad-dokument numru C(2000) 511)
(Test b'relevanza ghaż-ŻEE)
(2000/275/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat id-Direttiva tal-Kunsill 91/439/KEE tad-29 ta' Lulju 1991 dwar liċenzji tas-sewqan [1], kif l-aħħar emendata bid-Direttiva 97/26/KE [2], u b'mod partikolari l-Artikolu 1(2) u l-ewwel paragrafu ta' l-Artikolu 10 tagħha,
Billi:
(1) Id-Direttiva 91/439/KEE tipprovdi li l-liċenzji kollha tas-sewqan maħruġa mill-Istati Membri, inklużi dawk maħruġa qabel l-implimentazzjoni ta' dik id-Direttiva f'leġislazzjoni nazzjonali, għandhom ikunu reċiprokament rikonoxxuti.
(2) Li l-prinċipju ta' rikonoxximent reċiproku ta' liċenzji tas-sewqan jinvolvi r-rikonoxximent sħiħ ta' l-intitolamenti kollha li jkunu ngħataw lid-detetentur tal-liċenzja b'mod konformi mad-dispożizzjonijiet nazzjonali fis-seħħ dak iż-żmien.
(3) Id-Direttiva 91/439/KEE tipprovdi li l-Istati Membri għandhom jistabbilixxu ekwivalenzi bejn il-kategoriji ta' liċenzji maħruġa qabel l-implimentazzjoni ta' dik id-Direttiva u dawk definiti fl-Artikolu 3 tagħha. Dawk l-ekwivalenti għandhom ikollhom il-kunsens tal-Kummissjoni f'forma li toħloq rabta legali,
ADOTTAT DIN ID-DEĊIŻJONI:
L-Artikolu 1
Din id-Deċiżjoni għandha tapplika għal-liċenzji kollha tas-sewqan li huma validi u li huma maħruġa fi Stati Membri li għadhom f'ċirkulazzjoni.
L-Artikolu 2
Tabelli ta' ekwivalenzi bejn kategoriji ta' liċenzji tas-sewqan, li kienu maħruġa fl-Istati Membri qabel l-implimentazzjoni tad-Direttiva 91/439/KEE u l-kategoriji armonizzati kif definiti fl-Artikolu 3 tad-Direttiva 91/439/KEE huma stipulati fl-Anness ta' din id-Deċiżjoni.
L-Artikolu 3
1. Il-kategoriji ta' liċenzji tas-sewqan li kienu użati qabel l-implimentazzjoni tad-Direttiva 91/439/KEE jintitolaw lid-detentur li jsuq vetturi tal-kategoriji korrispondenti kif deskritt fit-tabelli fl-Anness ta' din id-Deċiżjoni mingħajr restrizzjonijiet, ħlief jekk iddikjarat mod ieħor għall-intitolament relevanti.
2. Il-kodiċi li jindikaw ir-restrizzjoni ta' l-intitolamenti korrispondenti fit-tabelli huma l-kodiċi Komunitarji armonizzati kif definiti mill-Artikolu 7(a) tad-Direttiva 91/439/KEE.
3. Meta tkun mibdula l-liċenzja tas-sewqan mal-mudell tal-liċenzja tas-sewqan Komunitarja kif deskritt fl-Annessi I u I(a) tad-Direttiva 91/439/KEE bi qbil ma' l-Artikolu 8(1) ta' dik id-Direttiva, l-intitolamenti ekwivalenti għandhom jingħataw kif deskritt fl-Annness ta' din id-Deċiżjoni.
L-Artikolu 4
Din id-Deċiżjoni hija indirizzata lill-Istati Membri.
Magħmula fi Brussel, fil-21 ta' Marzu 2000.